Westensee blev dannet i sidste istid, Weichsel-istiden som en gletsjerrandsø omgivet af højere endemoræner. Mod syd afgrænses søen af Tüteberg (88 moh.). Anlæggelsen af Kielerkanalen i slutningen af det 19. århundrede medførte en sænkning af vandspejlet med omkring 75 cm. Mange steder langs søen kan man stadig se den tidligere søbred. De tidligere søområder er nu mest sumpe med spredt bevoksning. Især den nærliggende tørvesø er nu fuldstændig forsvundet. Westensee benyttes meget til fritidsaktiviteter, men sejlads med motorbåde er forbudt, og sejlads med andre både er reguleret, og der er brugerbetaling for gennemsejlads, dog ikke for de lokale beboere. Der er badesteder i byerne Westensee, Hohenhude, Wrohe  og Wulfsfelde.